Misenum
Historia

Roomalaisten kirjailijoiden yleisesti omaksuman perinteen mukaisesti Misenumin tai Misenonin niemi sai nimensä Aineiaan (lat. Aeneas) Misenos-nimisestä (lat. Misenus) airuesta, jonka katsottiin tulleen haudatuksi paikalle. Misenumin niemenkärjen kukkulan voikin nähdä tavallaan muistuttavan suurta tumulus-hautaa. Toisen myyttiversion mukaan Misenos olisi ollut yksi Odysseuksen kumppaneista. Strabon piti niemeä Odysseiassa esiintyvien laistrygonien asuinpaikkana.
Misenumin seutu oli vanhaa kreikkalaiskaupunkien aluetta. Pohjoisen puolella sijainnut Cumae oli kreikkalaiskaupunkina nimeltään Kyme. Niemellä itsellään ei ole merkkejä kaupungin olemassaolosta vielä varhaisina aikoina, mutta kymeläiset käyttivät paikan erinomaista luonnonsatamaa merivaltansa aikana. Hannibal tuhosi sataman vuonna 214 eaa. epäonnistuttuaan Cumaen valtaamisessa.
Rooman tasavallan ajan lopulla Misenumin niemi, samoin kuin viereiset Baiaen ja Baulin rannikot, tulivat Rooman yläluokan suosituksi vapaa-ajanviettopaikaksi, ja sinne rakennettiin paljon huviloita. Seudun asukasluku nousi suuremmaksi kuitenkin vasta Augustuksen ajalla hänen tehtyään siitä laivastotukikohdan. Ennen tätä Misenum muistetaan Augustuksen, Marcus Antoniuksen ja Sextus Pompeiuksen tapaamisesta, jossa Sextus otti kaksi ensin mainittua vastaan laivallaan, ja he sopivat niin kutsutussa Misenumin sopimuksessa Rooman valtakunnan jaosta kolmeen. Sextuksen amiraali Menas ehdotti tuolloin köysien katkaisemista ja vieraiden viemistä väkisin merelle. Aiemmin, kuten Cicero mainitsee, Misenum oli ollut kilikialaisten merirosvojen tukikohtana, ja nämä olivat vieneet sieltä puhuja Marcus Antonius Oratorin tyttäret; Antonius oli itse taistellut samaisia merirosvoja vastaan.
Kuten jo mainittua, Augustus teki ensimmäisenä Misenumista Tyrrhenanmeren eli Alemman meren laivaston pysyvän tukikohdan, jollaisena se säilyi läpi keisarikauden. Siksi Tacitus puhuu usein ”Misenumin laivastosta” (classis Misenensis). Plinius vanhempi oli Misenumissa laivaston komentajana, kun vuoden 79 Vesuviuksen purkaus tapahtui. Hän kuoli sen seurauksena. Hänen veljenpoikansa Plinius nuorempi, joka oli myös purkauksen silminnäkijä, on jättänyt siitä mielenkiintoisen kuvauksen. Vielä paljon myöhempinäkin aikoina sekä Vegetius että Notitia dignitatum mainitsevat Misenumissa olleen laivaston ja sitä palvelleen legioonan pysyvinä laitoksina.
Mitä todennäköisimmin näin merkittävän laitoksen ja sataman ympärille kehittyi huomattava kaupunki. Useista piirtokirjoituksista käy ilmi, että sillä oli municipium-oikeudet ja jopa colonian arvoasema. Kaupungin asukkaiden etnonyymejä olivat Misenates, Misenas, Misenensis, Miseniensis ja Misenesus. Piirtokirjoituksissa ne viittaavat kuitenkin yleensä laivaston sotilaisiin eikä kaupungin asukkaisiin.
Paljon myöhemmin Misenumista tuli Länsi-Rooman viimeisen keisarin Romulus Augustuluksen karkotus- tai arestipaikka, kun Odovakar asetti Luculluksen huvilan hänen käyttöönsä hänen syrjäyttämisensä jälkeen vuonna 476. Horatius huomauttaa meren Misenumin niemen ympärillä olleen tunnettu merisiileistään.
Antiikin Misenumista vielä jäljellä ollut tuhoutui saraseenien hyökkäyksessä vuonna 915. Nykyinen Misenon kaupunki on perinyt nimensä antiikin aikaisesta paikasta.